open-index/open-wikipedia-markdown huggingface dataset:
MTV Unplugged

[250px|ממוזער|שמאל|עטיפת האלבום [MTV Unplugged in New York של להקת נירוונה]]
***MTV Unplugged*** ("אנפלאגד", ללא-חיבורים) היא תוכנית טלוויזיה בה רשת MTV מפיקה הופעות אקוסטיות לאמנים שונים. חלק מן ההופעות הפכו לאלבומי הופעה ולמארזי DVD. הסדרה שודרה בקביעות מ-1989 עד 1999. מאז שנת 2000 ועד 2009 שודרה התוכנית בתדירות נמוכה יותר, כאשר הוא נקראה בדרך כלל בשם "MTV Unplugged No. 2.0". מאז 2009, התוכנית משודרת מדי פעם, לפעמים באינטרנט בלבד. התוכניות והספיישלים שהופקו נהגו לרוב להציג אמן או להקה אחת, תוך שילוב ביצועים של הלהיטים הגדולים שלהם וגרסאות כיסוי.

## קונספט ופורמט
המונח "unplugged" מתייחס למוזיקה שבדרך כלל מנוגנת בכלים חשמליים (כגון גיטרה חשמלית או סינתיסייזר), אך מנוגנת במקום זאת בכלים לא חשמליים, למשל גיטרה אקוסטית או פסנתר, אם כי עדיין נעשה שימוש במיקרופון לשירה. ברוב המקרים, גיטרת הבס משתמשת בהגברה, ולעיתים נעשה שימוש באורגן האמונד.

את התוכנית הגו שני מפקים ברשת MTV בניו-יורק, בוב סמול וג׳ים ברנס. הקונספט המקורי היה לכנס בחדר אחד כמה מבצעים, לתת להם לאלתר ולצלם את האירוע. בשלב הראשון לא חשבו לשלב בתוכנית כוכבים גדולים, אך כבר בהתחלה הסתבר שיש פוטנציאל לקונספט, הקהל הביע עניין גדול ברעיון כתגובה לעליית המוזיקה האלקטרונית, והיה ביקוש לראות אנשים מנגנים מוזיקה, ללא כל האפקטים והיומרות שיש במופע רוקנרול שגרתי. התוכנית עלתה לשידור בנובמבר 1989, שתחילה צולמו 13 פרקים בלבד, אך עם הצלחת התוכנית הופקו פרקים נוספים.

## הופעות בולטות
* באפריל 1990 הופיע הגיטריסט סטיבי ריי וון בתוכנית, זו הייתה ההופעה האחרונה שלו בטלוויזה, זמן קצר לפני שנהרג בתאונת מסוק באוגוסט אותה שנה.
* בשנת 1991 הופיעה בתוכנית להקת אר.אי.אם., זמן קצר לאחר צאת אלבומם המצליח ביותר Out of Time, ההופעה בתוכנית קידמה את מכירות האלבום וגרמה לאמנים אחרים להסכים ולהופיע בה.
* בשנת 1992 הופיע בתוכנית אריק קלפטון, בעקבות המופע יצא אלבום, אשר זיכה אותו בשישה פרסי גראמי וכלל גרסה חדשה לשירו הוותיק Layla שהפך שוב ללהיט.
* בשנת 1993 הופיעה בתוכנית להקת להקת נירוונה, שהייתה אחת מההופעות הטלוויזיוניות האחרונות של קורט קוביין לפני שהתאבד. אלבום ההופעה היה לרב מכר.
* בשנת 1995 הופיעה בתוכנית להקת קיס, שבעקבות הצלחתה התאחדה הלהקה ב-1996, לאחר 17 שנה שבה לא פעלה.
* הופעתה של להקת אליס אין צ'יינס, שקוימה בתקופה בה נאבק סולן הלהקה, ליין סטאלי, בהתמכרות להרואין - התמכרות שגרמה למותו.
* בשנת 1996 הופיעה בתוכנית להקת אואזיס, הופעה שהייתה בסכנת ביטול לאחר שסולן הלהקה, ליאם גלאגר, פרש ממנה בטענה שגרונו כואב. אחיו, נואל גלאגר, לקח על עצמו את השירה, וקיים את ההופעה. באותה שנה הופיעה  גם להקת אליס אין צ'יינס, הופעה שקוימה בתקופה בה נאבק סולן הלהקה, ליין סטאלי, בהתמכרות להרואין - התמכרות שגרמה למותו.
* בשנת 2001 הופיע בתוכנית לורין היל עם גיטרה בלבד, הופעה שגם יצאה אחר כך כאלבום.
* בשנת 2005 חזרה התוכנית לאחר הפסקה של שלוש שנים עם הופעה של אלישה קיז.

## קישורים חיצוניים

* 
* 

## הערות שוליים

*
קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:אלבומים
קטגוריה:זוכי פרס פיבודי
קטגוריה:סדרות טלוויזיה אמריקאיות שעלו לשידור בשנת 1989
מכון גתה

**מכון גתה** (בגרמנית: Das **Goethe-Institut**, בראשי תיבות: **GI**), הוא ארגון הנועד להפיץ את השפה והתרבות הגרמנית ברחבי העולם. בגרמניה קיימים 13 סניפים, ובשאר העולם – בכ־97 מדינות – 147 נוספים. הסניף הראשי נמצא בעיר מינכן.

מטרות המכון הן קידום לימוד השפה הגרמנית ברחבי העולם, עידוד שיתוף פעולה בינלאומי ובין־תרבותי, וכן ייצוג גרמניה באמצעות הפצת מידע על התרבות והחברה הגרמנית. הוא ממומן בעיקר על ידי ממשלת גרמניה (שכר לימוד ודמי בחינה הם מקורות הכנסה נוספים).

המכון נקרא על־שם יוהאן וולפגנג פון גתה, אחד מסמלי המופת של התרבות הגרמנית ואיש רוח רב השפעה על התרבות המערבית בפרט והעולמית בכלל.

## בחינות
במכוני גתה ברחבי העולם נערכות מגוון בחינות גרמנית כשפה זרה (Deutsch als Fremdsprache; DaF). הבחינות תואמות את המדד האירופי להערכת שפות (Common European Framework of Reference for Languages), ומוכרות לצורכי לימודים בגרמניה. במכון נערכת בחינה נוספת, ברמה גבוהה מהרמה העליונה של המדד הנ"ל.
להלן רשימת הבחינות, והתאמתן למדד האירופי:

## היסטוריה
מכון גתה הוקם בשנת 1951, כממשיך דרכה של ה"דויטשה אקדמי" , האקדמיה למחקר מדעי ולטיפוח הגרמניוּת" שנוסדה ב־1925. מטרתו הראשונית הייתה מתן הכשרה מתקדמת למורים זרים לגרמנית.

בשנת 1953 הועברו במכון קורסי השפה הראשונים.

בשנים 1959–1960 סופחו למכון כל נציגויות התרבות הגרמנית שמחוץ לגרמניה. בכך הפגינה גרמניה את כוונתה לארגן את מוסד ההסברה שלה, ולהעניק לרשת המכונים חשיבות עליונה בתחום זה.

בשנת 1976 הוענק למכון גתה מעמד של ארגון תרבות עצמאי.

בשנים 2001–2003 נקרא המכון Goethe-Institut Inter Nationes, בעקבות מיזוג עם Inter Nationes, מוסד דומה שהקים משרד החוץ הפדרלי של גרמניה. ביוני 2003 הושב השם "מכון גתה".

## נשיאי המכון
* 1951-1962: קורט מגנוס.
* 1962-1963: מקס גרסמן.
* 1963-1971: פטר פפייפר.
* 1971-1977: האנס פון הרבארט.
* 1977-1989: קלאוס פון ביסמרק.
* 1989-1993: האנס הייגרט.
* 1993-2001: הילמאר הופמן.
* 2002-2008: יוטה לימבך.
* מ-2008: קלאוס-דיטר להמן.

## מכון גתה בישראל
בישראל פועלים שני סניפים של המכון: בירושלים (בבית הנסן) ובתל אביב (בבית אסיה). גם ברמאללה קיים מכון. כמו בכל מדינה אחרת, גם בישראל מקדם המכון פרויקטים המשותפים לגרמניה ולמדינה המקומית. שנת 2005 עמדה בסימן ארבעים שנים לכינון היחסים הדיפלומטיים בין ישראל לבין גרמניה.

## קישורים חיצוניים

* 
* 

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ארגונים בין-לאומיים
קטגוריה:גרמניה: תרבות
קטגוריה:ארגוני תרבות
קטגוריה:גרמנית
קטגוריה:זוכי פרס נסיך אסטוריאס לתקשורת ומדעי הרוח
צ'פמן סטיק

שמאל|ממוזער|250px|סטיק בגדלים שונים, בני עשרה ושנים-עשר מיתרים.
[ממוזער|[טוני לוין מנגן בסטיק, ניו הייבן 2006.]]
**צ'פמן סטיק** הוא כלי נגינה שנוצר בידי אמט צ'פמן בראשית שנות ה-70. הוא הוצע לראשונה למכירה בשנת 1974.

הוא נראה כמו צוואר רחב של גיטרה חשמלית עם 8, 10 או 12 מיתרים, אבל הוא יותר ארוך מצוואר של גיטרה חשמלית. שלא כמו בגיטרה חשמלית, מנגנים בו באמצעות תפיפה על גבי המיתרים ולא באמצעות פריטה. במקום שיד אחת תלחץ על המיתרים והשנייה תפרוט עליהם, שתי הידיים תופפות על גבי המיתרים מאחורי הסריגים המתאימים, כדי להשמיע את הצלילים הרצויים. לפיכך, הוא יכול להשמיע יותר צלילים בו זמנית מאשר כלי מיתר אחרים והוא דומה מבחינה זו לפסנתר.

ניתן לנגן בו מספר קווים בו זמנית ונגני סטיק רבים מנגנים בו בס, הרמוניה ומלודיה בו זמנית.

## מבנה
לאורך השנים, נבנו סטיקים מחומרים רבים. הראשונים נבנו מעצים קשיחים, בעיקר מעץ ברזל, אבל גם מהובנה ועצים נוספים עד תחילת שנות ה-80. הקבוצה הבאה נבנתה משרף פוליקרבונט הדומה לפלקסיגלס עד תחילת שנות ה-90. כיום, הם מיוצרים מסוגי עץ רבים (הכוללים רוזווד, טררה, אדר, מהגוני) וגם מגרפיט וחומרים מודרניים נוספים.

## דגמים
ישנם חמישה דגמים שונים של סטיק:
* סטנדרטי  (10 מיתרים. 5 בס + 5 מלודיה).
* גרנד     (12 מיתרים. 6 בס + 6 מלודיה).
* בס       (8  מיתרים. 4 בס + 4 מלודיה, או רצף אחד דומה לגיטרה בס)
* אן.אס/סטיק (8 מיתרים שנועדו לפריטה או תפיפה).
* אלט     (10 מיתרים. 5 בס + 5 מלודיה. עם צוואר קצר יותר ומנעד קרוב לזה של גיטרה)

## ראו גם
* הרפג'י

## קישורים חיצוניים

* סטיק - האתר הרשמי

קטגוריה:כלי נגינה
קטגוריה:כלי מיתר
צבי דנילביץ'

**צבי דנילביץ' (הרשלה)** (1882–1941) היה משורר יידיש ומתרגם יהוד-פולני. 

## קורות חיים
צבי דנילביץ' נולד  בליפנו, פולין למשפחת יערנים, אך עוד בהיותו ילד עבר לוורשה, למד ב'חדר', ורכש גם השכלה כללית. היה פעיל בנעוריו בארגוני מחתרת מהפכניים, ואף נעצר כמה פעמים. הוא ברח לשווייץ ושהה בה כמה שנים.

בשנת 1922 חזר לפולין, השתקע בעיירה הנריקוב, ועסק בעריכה, הגהה והבאה לדפוס. יצירותיו לילדים, שירי העם המעובדים, מעשיותיו וההומורסקות שכתב לאורך השנים, כולן ביידיש, התחבבו מאוד על המוני קוראי השפה, הורים וילדים. על יצירותיו לילדים נהג לחתום בשם **הרשלה**, ובשם זה נתפרסם בין הקוראים.

לאחר כיבוש פולין בידי הנאצים גורש צבי דנילביץ' לגטו ורשה, היה פעיל בתנועת המחתרת היהודית ואף כתב והוציא, עד סמוך למותו, עלונים מחתרתיים, נגד הגרמנים ועוזריהם. ב-1941 מת מרעב בגטו. 

צבי דנילביץ' היה גם אספן ידוע של יצירות פולקלור יהודיות, שאת חלקן גם פרסם בקובצי פולקלור שערך והוציא לאור. 1,200 שירי-עם ביידיש, מהאוסף הענק שלו, העביר למשורר ח"נ ביאליק. ביאליק ציין  שהסתייע בשירים אלה כשכתב את שירים ופזמונות לילדים. בבית הספרים הלאומי בירושלים מצויים גם תרגומיו ליידיש, משל פרידריך שילר ואחרים.

קטגוריה:סופרים כותבי יידיש
קטגוריה:מתרגמים יהודים פולנים
קטגוריה:סופרים יהודים פולנים
קטגוריה:נספים בגטו ורשה
קטגוריה:פולנים שנולדו ב-1882
קטגוריה:פולנים שנפטרו ב-1941
מיקרוגרפיה (ספר)

שמאל|ממוזער|200px|תמונת שער הספר '''מיקרוגרפיה''' מאת רוברט הוק
שמאל|ממוזער|200px|תרשים הפרעוש של הוק במיקרוגרפיה
**מיקרוגרפיה** הוא ספרו רב המכר של רוברט הוק שיצא לאור בשנת 1665 בלונדון. הספר יצא לאור בחסות החברה המלכותית של לונדון לשיפור הידע במדעי הטבע והפרסום שלו עזר לשמה הטוב של החברה ככזו המיטיבה לפעול בשליחות הקידמה המדעית. 

במיקרוגרפיה מתאר הוק תצפיות שערך בעזרת מיקרוסקופ שבנה. מופיעים בו עשרות רישומים מעשה ידיו של מספר רב של אובייקטים בהם צפה ובנוסף לכך הסברים, תיאורים והשערות. בפרט מופיעות בספר תצפיות בשכבות דקות של נציץ, בועות סבון, ושכבות שמן על מים. תצפיות אלו הובילו את הוק למסקנה שהאור הוא סוג של גל הנע במהירות גבוהה מאוד. הוק מתאר בספר גם עין של זבוב ותאי צמח. הוא השתמש לראשונה במונח תא כי המראה הזכיר לו חדרים של נזירים. המראות המרהיבים והתרשימים שהכין הוק הראו את העוצמה הגלומה בשימוש במיקרוסקופ. 

הספר הפנה את תשומת הלב לעולם הזעיר המיקרוסקופי. הוא כולל גם דיון בנושא כוכבים, תאוריה של האור, מקור המאובנים ונושאים פילוסופיים, טיפות הנסיך רופרט ומדעיים אחרים. הרושם הרב שהספר הותיר אחריו הביא את סמיואל פיפס לכתוב שזהו הספר המבריק ביותר שהוא קרא מעודו.

## ראו גם
* תאוריית התא

## לקריאה נוספת

* Robert Hooke. **Micrographia**: or, Some physiological descriptions of minute bodies made by magnifying glasses. London: J. Martyn and J. Allestry, 1665.

## קישורים חיצוניים

* 
* רוברט הוק ותולדות המיקרוסקופ, מכון ויצמן
* מיקרוגרפיה באתר לכבודו של רוברט הוק
* מיקרוגרפיה באתר אוניברסיטת סטנפורד
* מיקרוגרפיה, ההיסטוריה של המדע והטכנולוגיה
* צילום דפי הספר מיקרוגרפיה, ספריית לינדה הול
* 

קטגוריה:ערכים שבהם תבנית בריטניקה אינה מתאימה
קטגוריה:ספרי עיון
קטגוריה:היסטוריה של המדע
קטגוריה:החברה המלכותית
קטגוריה:ספרי שנות ה-1660
מטרופולין (אלבום)

**מטרופולין** הוא אלבום הבכורה של הפרויקט המוזיקלי שהפיק עופר מאירי, **[[מטרופולין (להקה)|מטרופולין]]**, שיצא בשנת 2005. בפרויקט משתתפים אמנים ישראלים רבים בשילוב נגינות מלודיות, סינתיסייזרים וכלי מיתר.

## הפקה
"מטרופולין" מורכב מ-13 קטעים "שנכתבו בעיר של מהר, סיפוקים מידיים, מהגרים וחיים בעתיד לא ברור", כהגדרת הקומוניקט של האלבום. באלבום שרים שורה של אמנים מוכרים כדוגמת דנה ברגר, אפרת גוש ורוני אלטר, וכן מאירי עצמו. ההפקה המוזיקלית של האלבום משלבת בין רוק לצ'ילאאוט וטריפ הופ, והציג צלילים אשר טרם נשמעו בסצנת המוזיקה העברית.

בסוף 2005 יצא האלבום במהדורה עם שני שירים נוספים - עיבוד מחודש לשיר "מלאכים", וגרסת כיסוי לשירו של שלום חנוך "בלי לומר מילה", אותו חידשה הלהקה לכבוד מצעד הפזמונים השנתי של גלגלצ.

בפברואר 2006 זכה האלבום בתואר "אלבום השנה" בטקס פרסי עמ"י של ערוץ 24. מהאלבום נמכרו כ-30,000 עותקים.

## רשימת רצועות

## סינגלים

## קישורים חיצוניים

קטגוריה:אלבומי בכורה מ-2005
קטגוריה:אלבומים בעברית
קטגוריה:אלבומי רוק ישראליים
קטגוריה:אלבומי זהב בישראל
קטגוריה:אלבומי חברת הליקון
הפילהרקסם של מיקי

**הפילהרקסם של מיקי** (באנגלית: **Mickey's PhilharMagic**) הוא סרט תלת־ממדי המוקרן בממלכת הקסם שבדיסניוורלד בפלורידה וכן בדיסנילנד הונג קונג.

אורך המופע 12 דקות והוא כולל סרט תלת־ממדי, ריחות, ומים שמותזים על הקהל. בסרט משתתפות דמויות רבות של סרטי ההנפשה של דיסני. מסך הסרט הוא מסך הסרט התלת־ממדי הגדול בעולם - שרוחבו 46 מטרים.

מתקן זה ייחודי בכך שבהקמתו חברו יחד שתי חברות בת של חברת וולט דיסני - אולפני ההנפשה של וולט דיסני ווולט דיסני אימג'ינירינג (חבירה מעין זו נעשתה גם בהקמת המתקן פנטזמיק!).

## תיאור המתקן
ממוזער|הכניסה לסרט
על פי עלילת הסרט, מיקי מאוס מנצח על התזמורת שלו - הפילהרקסם - בבית האופרה של ממלכת הקסם. לפני שהמופע מתחיל, דונלד דאק חובש את כובע הקסמים של מיקי (הכובע המופיע בסרט "פנטסיה"), והקסמים מתחילים להשתולל. דונלד עובר דרך סצנות מהסרטים "בת הים הקטנה", "אלאדין", "פיטר פן", "מלך האריות", "היפה והחיה" ו"קוקו" (החל משנת 2021). לבסוף מיקי מגיע ומציל את המצב, אולם בפיצוץ שמתרחש דונלד עף מעל הקהל ונתקע בקיר מאחורי הקהל (בשלב זה מדובר בבובת אודיו אנימטרוניק).

## מידע על המתקן

* **פתיחה:** 
** ממלכת הקסם: 3 באוקטובר 2003
** דיסנילנד הונג קונג: 12 בספטמבר 2005 (עם פתיחת הפארק)
* **מתכננים:** וולט דיסני אימאג'ינירינג, אולפני ההנפשה של וולט דיסני
* **גודל מסך ההקרנה:** 46 מטרים
* **אורך הסרט:** 12 דקות
* **סוג המתקן:** סרט תלת־ממדי

## קישורים חיצוניים

קטגוריה:דיסני: פארקי שעשועים
קטגוריה:דיסניוורלד
קטגוריה:דיסנילנד הונג קונג
קטגוריה:סרטי תלת-ממד
קטגוריה:סרטים קצרים מונפשים
קטגוריה:מיקי מאוס
קטגוריה:סרטי קרוס-אובר
מזחלות מטרהורן

ממוזער|שמאל|200px|המטהורן
ממוזער|המזחלות בשנת 1977
ממוזער|המזחלות בשנת 1983
ממוזער|המזחלות בשנת 2000
**מזחלות מַטֵרְהוֹרְן** הוא מתקן בדיסנילנד שבקליפורניה. המתקן הוא דגם מוקטן של הר מטרהורן שבהרי האלפים השווייצריים.

## היסטוריה
המתקן נפתח לציבור בשנת 1959 כאחת האטרקציות של ארץ המחר. בשנות ה-70 הפך למעשה חלק מארץ הפנטזיה. המתקן הוא רכבת הרים צינורית העשויה פלדה (והראשונה מסוג זה שנבנתה בעולם).

בשנת 1978 שופץ המתקן ונוספו לו בובות אודיו אנימטרוניק הכוללות בובת יטי (המכונה "הרולד") ומנהרת קרח. כמו כן המזחלות הוכפלו, מה שאפשר להכפיל את מספר המבקרים.

במקומות רבים במתקן, התפאורה כוללת קופסאות שכתוב עליהן "משלחת ולס" - לזכרו של פרנק ולס, שהיה נשיא חברת וולט דיסני ומטפס הרים חובב, ונפטר בהתרסקות מסוק בשנת 1994.

בתוך מבנה ההר נמצא מגרש כדורסל הסגור לקהל, ומשמש את צוות המתקן כאשר המתקן אינו פועל.

## המטרהורן בפארקים אחרים
מתקן מזחלות מטרהורן תוכנן להיבנות גם בביתן שווייץ בפארק אפקוט, אולם הביתן לא נבנה. בפארק ממלכת החיות של דיסני נבנה המתקן משלחת אוורסט, הדומה במאפייניו ל"מטרהורן".

## נתוני המתקן

* **פתיחה:** 14 ביוני 1959
* **מתכנן:** WED מיזמים, אירו דינמיקס
* **גובה ההר:** 45 מטרים
* **גובה המסילה:** 26 מטרים
* **אורך המסילה:**
** מסילה ראשונה: 620 מטרים
** מסילה שנייה: 650 מטרים
* **יחס בין ההר לגובה ההר האמיתי: 1:100
* **משך הנסיעה:**
** מסילה ראשונה: 2:07 
** מסילה שנייה: 2:26
* **מהירות מקסימלית:** 30 קמ"ש
* **סוג המתקן:''' רכבת הרים

## קישורים חיצוניים
* 

* מידע על המתקן - תמונות וסטטיסטיקות.

קטגוריה:דיסני: פארקי שעשועים
קטגוריה:דיסנילנד
כלב (סוג)

**כלב** (שם מדעי: *Canis*) הוא סוג של טורף במשפחת הכלביים. בתוך סוג זה מצוי כלב הבית (*Canis lupus familiaris*) שהוא תת-מין מבוית של הזאב המצוי.

מינים אלה הם הגדולים ביותר במשפחה ורבים מהם חיים בלהקות ומשתמשים בתקשורת מורכבת. הם טורפים קטלניים היכולים להרוג מינים הגדולים מהם בהרבה.

## מינים בסוג כלב

## מינים שנכחדו
* Canis apolloniensis
* Canis armbrusteri
* Canis arnensis
* Canis brevicephalus
* Canis cedazoensis
* Canis chihliensis
* Canis cipio
* זאב בלהות (Canis dirus) - ייתכן ששייך לסוג *Aenocyon*
* זאב אדוארד (Canis edwardii)
* כלב אטרוסקוס (Canis etruscus)
* Canis ferox
* Canis gezi
* Canis leilhardi
* Canis lepophagus
* Canis longdanensis
* כלב מוסבכנסיס (Canis mosbachensis)
* Canis nehringi
* Canis othmani
* Canis palmidens
* Canis variabilis

ככל הנראה גם בני תת-הסוג קסנוקיון משויכים לסוג, אף שהוגדרו לראשונה כסוג נפרד.

## קישורים חיצוניים
כלב, באתר HAVHAV (בעברית)

## הערות שוליים

*
קטגוריה:בעלי חיים שתוארו ב-1758
קטגוריה:טקסונים שתוארו בידי קארולוס לינאוס
דרך השמים

**דרך השמים** (באנגלית: **Skyway**) היה מתקן שעשועים בדיסנילנד שבקליפורניה, ממלכת הקסם שבדיסניוורלד (בפלורידה) ובדיסנילנד שבטוקיו.
מתקן זה היה מעלית גונדולה שהוביל מבקרים מארץ הפנטזיה לארץ המחר וכן בכיוון ההפוך.

## היסטוריה
דרך השמים בדיסנילנד נפתחה ב-23 ביוני 1956. בשנת 1959 נבנה בדיסנלינד המתקן מזחלות מטרהורן. המתקן עמד בתוואי הגונדולה ועל מנת שלא להזיזה, נחצב ב"הר" מעבר בעבורה.

אחד האירועים הקשורים למתקן היה ניסיון של מבקר לפתוח את דלת תא הגונדולה ולקפוץ ממנה. המבקר הצליח במעשהו אולם שרד את הנפילה לאחר שפגע בעץ בדרכו מטה.

המתקן בדיסנילנד נסגר בשנת 1994 בשל עייפות המתכת ובעקבות העלות הגבוהה שנדרשה להתקנת שיפורי הבטיחות. המנהרה דרך המטרהורן נסתמה לאחר סגירת המתקן.

בשנת 1998 נסגר המתקן בטוקיו ובמקומו נבנה מתקן הרפתקאותיו הרבות של פו הדוב.

בממלכת הקסם נסגר המתקן בשנת 1999 אולם תחנותיו לא נהרסו עד אמצע 2016.

## נתוני המתקן

## גלריה

Matterhorn Skyway straight on.jpg
Matterhorn Bobsleds and Skyway at Disneyland.jpg
Defunct Skyway station at Magic Kingdom.jpg
Disneyland Skyway Poster.png


## קישורים חיצוניים

* מידע על הרכבל

## הערות שוליים

קטגוריה:דיסני: פארקי שעשועים
קטגוריה:דיסניוורלד
קטגוריה:דיסנילנד
מכשפות בחוץ-לארץ

**מכשפות בחוץ לארץ** ספר מסדרת "עולם הדיסק" רבת המכר של טרי פראצ'ט. הספר השלישי בסדרת המכשפות. מכיל פרודיה על מעשיות (בפרט מעשיות האחים גרים) וטיולים לחוץ לארץ.

## עלילה

לאחר מותה של המכשפה דיזדרטה, שתפקדה גם כפיה טובה, מועבר שרביט הקסמים שלה למאגרט שן-שום, דבר שהופך אותה לפיה טובה של בחורה צעירה בשם אמבראלה. מפני שדיזדרטה לא השאירה הוראות הפעלה לשרביט, הצלחתה של מארגרט היא בעיקר בהפיכת דברים לדלעת. למרות חוסר ניסיונה, מאגרט נאלצת למלא את הבטחת דיזדרטה לאמבראלה – שהיא לא תחותן עם הדוכס של העיר גנואה. מאגרט מחליטה לנסוע לעיר גנואה, ביחד עם המכשפות הזקנות סבתא רוח-שעווה ונני אוג. מסען רצוף הרפתקאות ושלל חוויות המזכירות אגדות וסיפורים ידועים, והוא משמש פרודיה לחלקן.

לאחר הגעתן לגנואה מאגרט מגלה שלאמבראלה יש שתי פיות טובות – השנייה היא לילי, שלא מחבבת את מאגרט. מתברר שלילי, שהיא בעצמה מכשפה, הקשתה על מסען של המכשפות לגנואה, והיא זאת שגרמה להרפתקאות המוזרות בדרכן. מתברר גם שלילי מנסה לשדך את אמבראלה לדוכס, ושהיא מנסה ליצור בגנואה תרחיש דומה לתרחיש בסינדרלה.
המכשפות, שתופסות את מקומה של אמבראלה בנשף מסכות, מתגלות ומושלכות לצינוק, ומאוחר יותר משוחררות על ידי אמבראלה. ריכוז גבוה של כשף שובר קסם שהופעל על הדוכס, והוא חוזר לצורתו הטבעית – צפרדע. לילי, שרואה שתוכניתה נכשלה, מנסה לברוח אך לבסוף סבתא רוחשעווה מצליחה להביס ולכלוא אותה בתוך מראה. מתגלה ששמה הוא "לילי רוחשעווה" ושהיא אחותה של סבתא רוחשעווה.

אמבראלה מתבשרת כי מכיוון שהדוכס נהפך לצפרדע, ומכיוון שהיא בתו של הברון, השליט הקודם של גנואה, היא עכשיו שולטת על העיר. פעולתה הראשונה בתפקיד היא לבטל את כל הנשפים, שאותם היא מתעבת. לבסוף שלוש המכשפות חוזרות לביתן, אך בדרך הארוכה יותר, מכיוון שבה נמצא פיל אותו הן רוצות לראות.

## קישורים חיצוניים
* 

## הערות שוליים

קטגוריה:ספרי עולם הדיסק
קטגוריה:ספרי 1991
קטגוריה:מכשפות בספרות
קטגוריה:ספרי הוצאת כנרת
ככה מפנקים

**ככה מפנקים** הוא אלבום הבכורה של להקת הרוק הישראלית "אינפקציה", שיצא בשנת 2000.
## הפקה
האלבום הופק מוזיקלית על ידי הלהקה במשותף עם אלי לולאי וברוך בן יצחק מלהקת "רוקפור". חלק משירי האלבום משלבים את צליל המטאל הרועש עם רוח השטות האופיינית ללהקה, המתבטאת, בין היתר, בשיר "בקבוק עלי" שהוא פארודיה על השיר המזרחי "בסבוסה" של שריף ילד הפלא הדרוזי. כמה משירי האלבום עוסקים במציאות קשה או נושאים פרובוקטיביים (ילד מוכה, צעירה שמנסה להתאבד, גילוי עריות, נקרופיליה, ילד הסובל מהצקות בבית הספר) בצורה מעט הומוריסטית וקלילה, חלקם מתאפיינים בסגנון מוזיקלי רגוע או עליז באופן שסותר את נושאי השירים. גם השיר "זכוכיות" הנשמע כמו בלדת אהבה הוא למעשה שיר שבו מישהו מתאר, כבמכתב אהבה לאהובתו, כיצד הוא רוצה להרוג אותה.

ב-13 בינואר 2000 חתמה אינפקציה על הסכם הפצה בלעדי עם חברת MCI תקליטים בע"מ, להפצת הדיסק, שהוקלט על ידי הלהקה. MCI רצתה לנכות את עלויות המימון של העותקים מהחלק של הלהקה ברווחים, ואילו הלהקה טענה שיש לנכות את העלויות מההכנסות הכוללות, כלומר - גם מחלקה של החברה. הסכסוך הוכרע משפטית לטובת הלהקה. חברת MCI התפרקה מאוחר יותר. 

## רשימת השירים
# ככה מפנקים (2:53)
# מסעדות דגים (2:54)
# אציטון (3:13)
# אלטעזאכן (1:28)
# ורד (2:50)
# בקבוק עלי (2:23)
# שוקי (3:17)
# זכוכיות (4:17)
# פתח תקווה (3:35)
# טניס (2:23)
# נקרופיל (2:37)
# הברוך של סלקום (סלט של כרוב) (2:58)
#: שם השיר מתייחס לתקלת רשת ממושכת שהייתה לסלקום. באמצע השיר יש רפרנס מוזיקלי לשיר "טוטו כדורגל" של צמד דרום.
# פירמידות (10:04) (קטע אינסטרומנטלי)
#: קרובים קרובים (נסתר, 3:58)

## נגנים
* גיא בן שטרית - שירה וגיטרה ליווי
* ירון שראל - גיטרה בס
* ניר טרטר - שירה וקלידים
* רן יורגנסון - תופים
* גיא שמי - גיטרה מובילה
* יעל קראוס - שירה ב"קרובים קרובים"

## קישורים חיצוניים

* עמוד האלבום באתר מומה
* 
*ככה מפנקים במצעד האלבומים האלטרנטיביים הישראליים הגדולים של כאן 88

קטגוריה:אלבומי בכורה מ-2000
קטגוריה:אלבומים בעברית
קטגוריה:אלבומי רוק ישראליים
קטגוריה:אלבומי אינפקציה
סרג' לנדסמן

**סרג' לנדסמן** (ידוע גם כ"**ישראל בן-ארצי**", 1928–2000) היה מהנדס חשמל ישראלי הנחשב לאבי תורת המכ"ם בישראל. זוכה פרס ביטחון ישראל ופרסים רבים נוספים.

## קורות חיים
נולד בווינה להורים מתבוללים ולאחר השואה עבר לאיטליה. בשנת 1951 סיים לימודי הנדסה באוניברסיטת רומא וקבל תואר מהנדס.

ב-1952 החל לעבור בחברת מיקרולמבדה ועסק בפיתוח המכ"מים הראשונים שפיתחו האיטלקים לאחר מלחמת העולם השנייה - SGB ו-TPSID. לאחר מספר שנים הפך להיות מנהל מחלקת המחקר ופיתוח בחברה.
בשנת 1959 עבר לעבוד בחברת SISPRE ובשנת 1961 היגר לצרפת והתקבל לעבודה בחברת CSF (תומפסון) כאחד ממנהלי ההנדסה של החברה.
בתפקיד זה עסק בין היתר בפיתוח מכ"ם סירנו עבור מטוס המיראז' 3.

בתקופת ההמתנה שקדמה למלחמת ששת הימים חל מהפך בנפשו של לנדסמן - הוא התחבר ליהדותו וחש הזדהות עמוקה עם העם היהודי ומדינת ישראל הנלחמת על חייה. כשנה לאחר המלחמה, ב-1968, עלה לישראל והחל מיד לעבוד בחברת אלתא. בעבודתו זו התגלה כמומחה בינלאומי בתורת המכ"ם, ותרם תרומה מכרעת להתפתחות הטכנולוגית בתחום המכ"ם בחברה ובמדינת ישראל.
למרות הצלחתו, הוא התקשה להסתגל לבירוקרטיה ולעבודת מטה קפדנית במפעל גדול, ובשנת 1973 פרש להקים חברה משלו - חברת מא"ל (**מ**עבדה **א**לקטרונית **ל**נדסמן).
מאוחר יותר הוא הקים שתי חברות נוספות - אסטרס ואלפין.
בנובמבר 1982 העביר את חברת מא"ל לחברת אלתא.

במשך כ-20 שנה (עד שנת 1993) המציא מספר רב של המצאות בתחום המכ"ם והלוחמה האלקטרונית, שחלק מהן עדיין מסווגות. במהלך השנים זכה בפרס ביטחון ישראל (1974), פרס חיל האוויר (1982), בציון לשבח של פרס ביטחון ישראל (בשנת 1984) ובפרס ראש מפא"ת לחשיבה יוצרת (בשנת 1994).

פרויקטים רבים שבשימוש מערכת הביטחון כיום, החלו ברעיונות ובפיתוחים של לנדסמן. הוא תרם תרומה מכרעת לביטחון ישראל בתחום המכ"מים הימיים (על ספינות הטילים), המכ"מים המוטסים (במטוס הכפיר ובפרויקט הלביא), מכ"מי בקרת אש, מערכות התרעה למטוסים מפני טילים (מהם צמחה מערכת ה-Flight Guard), מכ"מי סריקה אלקטרונית (Phased Array) המהווים חלק מגוף המטוס (בשימוש במטוסי הפלקון), הגנה אקטיבית על רכב קרבי (באמצעות מכ"ם), פיתוח ראשוני של מכ"ם אסטרטגי לגילוי והתרעה מפני טילים בליסטיים ארוכי טווח (שהיווה מאוחר יותר השראה למכ"ם אורן ירוק) ופיתוחים רבים נוספים.

מעבר לתרומתו הטכנית מבצעית, תרם לנדסמן תרומה חשובה בטיפוח דור המשך של מהנדסים ומדענים צעירים שממשיכים כיום את דרכו ורעיונותיו.

לנדסמן התחתן עם לינה פיסטויה (רחל בן ארצי) בשנת 1957, והיה אב לשלושה ילדים, סב לשבעה נכדים.

## קישורים חיצוניים
* סרג' לנדסמן - מר מכ"ם הישראלי, פרופ' עלי לוין

קטגוריה:מהנדסים יהודים איטלקים
קטגוריה:מהנדסים יהודים צרפתים
קטגוריה:עובדי אלתא
קטגוריה:זוכי פרס ביטחון ישראל
קטגוריה:מקבלי ציון לשבח במסגרת פרס ביטחון ישראל
קטגוריה:מהנדסי חשמל ישראלים
קטגוריה:עולים בשנות ה-1960
קטגוריה:אישים הקבורים בבית הקברות ירקון
קטגוריה:ישראלים שנולדו ב-1928
קטגוריה:ישראלים שנפטרו ב-2000
דוד אמסלם (כדורגלן)

**דוד אמסלם** (נולד ב-4 בספטמבר 1971) הוא כדורגלן עבר ישראלי ששיחק בעמדת המגן השמאלי.

## קריירת כשחקן
### קריירה במועדונים
אמסלם נולד וגדל בלוד, ככדורגלן שיחק אמסלם בקבוצות הבוגרים בעמדת המגן השמאלי, אף שבנעוריו שיחק בעמדת החלוץ. אמסלם החל את הקריירה במחלקת הילדים של איילת-לוד והמשיך משם למחלקות הנוער של הפועל תל אביב ובני יהודה.

עונת 1990/1991 הייתה עונתו הראשונה בקבוצה הבוגרת של בני יהודה, בה שיחק עד עונת , בה התגלעו חילוקי דעות בינו לבין הנהלת בני יהודה בנוגע לכרטיס השחקן שלו. בעקבות כך, נכנס אמסלם לשנת הסגר, כשאחריה עבר להפועל תל אביב בה שיחק עונה אחת. בעונת  עבר לבית"ר ירושלים, עימה זכה בעונות  ו- בשתי אליפויות. בעונת 1997/1998 זכה עם בית"ר ירושלים גם בגביע הטוטו.

בעונת  עבר לשחק בקבוצת קריסטל פאלאס האנגלית, אך הציג יכולת בינונית ושותף רק בעשרה משחקים במשך העונה, מהם פתח בהרכב רק בחמישה. בראיון שנערך בשנת 2006 אמר בהתייחסות לתקופה שבה שיחק באנגליה: .

בעונת  חזר לארץ, וחתם בקבוצת הפועל חיפה, עמה השתתף במוקדמות ליגת האלופות. בעונת  שב לקדנציה שנייה בבית"ר. בין השאר שיחק תחת המנג'ר אלי אוחנה, ששיחק יחד איתו בבית"ר בשנות התשעים. כאשר לואיס פרננדז הגיע לארץ והתמנה למאמן בית"ר ירושלים, הוא התרשם מיכולת המשחק של אמסלם בן ה-35 ואף רצה להחתימו לעוד שנתיים במועדון. פרננדז הסיט את אמסלם לעמדת הבלם האחורי, לאחר שהקבוצה נקלעה למצוקה בעמדות הבלמים.

בעונת  זכה עם בית"ר באליפות השלישית שלו, תחת המאמן יוסי מזרחי. בעונת  מונה לקפטן הקבוצה אך מיעט לשחק. בתום העונה זכה באליפות נוספת ובגביע המדינה.

בסיום עונת , בגיל 37, הודיע על פרישה ממשחק פעיל.

### בנבחרת הלאומית
במדי נבחרת ישראל הצעירה שיחק אמסלם 11 משחקים ובמדי נבחרת ישראל שיחק 31 משחקים.

הופעת הבכורה שלו בנבחרת הלאומית הייתה בשנת 1992 במשחק הידידות בין נבחרות ישראל לאיסלנד, שהסתיים בתוצאה 2:2. ההופעה האחרונה שלו במדי הנבחרת הלאומית הייתה בשנת 1999.

## קריירת אימון
בעונתו האחרונה כשחקן, עונת , זכה אמסלם עם בית"ר בגביע שני ברציפות. בסיום העונה פרש ממשחק ומונה לעוזר המאמן של יצחק שום בבית"ר ירושלים. במהלך עונת , בעקבות פיטוריו של יצחק שום, מונה למאמן הקבוצה. בעקבות הבאתו של אורי מלמיליאן לאמן את בית"ר ירושלים, הועבר לתפקיד הסקאוט.

באמצע עונת , לאחר התפטרותו של אורי מלמיליאן, התמנה אמסלם לעוזר מאמן בית"ר ירושלים לצד המאמן רוני לוי. ביולי 2011 מונה למאמן הקבוצה, אך התפטר מתפקידו מספר ימים לפני פתיחת הליגה.

לקראת עונת  מונה שוב לתפקיד עוזר המאמן בבית"ר ירושלים, לצידו של המאמן אלי כהן. בדצמבר 2013 פוטר כהן מתפקידו, ואמסלם המשיך בקבוצה כעוזרו של רוני לוי ששב לעמדת המאמן. בתום העונה סיים אמסלם את תפקידו במועדון.

## קישורים חיצוניים

* דוד אמסלם, באתר בית"ר.נט

## הערות שוליים

קטגוריה:מגני כדורגל ישראלים
קטגוריה:כדורגלני נבחרת ישראל
קטגוריה:כדורגלני בני יהודה תל אביב
קטגוריה:כדורגלני הפועל תל אביב
קטגוריה:כדורגלני בית"ר ירושלים
קטגוריה:כדורגלני הפועל חיפה
קטגוריה:כדורגלני קריסטל פאלאס
קטגוריה:כדורגלנים ישראלים באנגליה
קטגוריה:מאמני כדורגל ישראלים
קטגוריה:מאמני בית"ר ירושלים
קטגוריה:לוד: כדורגלנים
קטגוריה:ישראלים שנולדו ב-1971
הקרן החדשה לקולנוע וטלוויזיה

**הקרן החדשה לקולנוע וטלוויזיה** היא קרן להשקעה בקולנוע הישראלי התיעודי. הקרן נוסדה ב-1993 ועוסקת בעיקר בקולנוע תיעודי עצמאי הישראלי.

## היסטוריה
עד 1993 פעל הקולנוע הישראלי התיעודי העצמאי ללא מסגרת עידוד ממשלתי או עידוד ממוסד אחר. מרב הקולנוע התיעודי שנוצר בארץ, היה במסגרת תפיסת הקונצנזוס של הטלוויזיה הישראלית (הערוץ הראשון) ושל שירות הסרטים הישראלי – זרוע ממשלתית של סרטי הסברה שהוקמה בשנות החמישים על ידי יגאל אפרתי.
ב-1992 הגה רנן שור, מנהל בית הספר סם שפיגל לקולנוע ולטלוויזיה בירושלים, את רעיון הקמתה של קרן חדשה, שתעסוק ביצירת סרטי תעודה עצמאיים. שור פנה אל ראש מינהל התרבות יוסי פרוסט, אשר בתורו גייס לטובת העניין את שרת התרבות, שולמית אלוני. בעקבות יוזמה זו, הוקמה ועדה בראשות שור ובהשתתפות רענן דינור, אורי שנער, אילן דה-פריס ואהוד בלייברג, שקבעה את האסטרטגיה של הקרן ותקנון העבודה שלה.

הקרן החדשה לקולנוע וטלוויזיה הוקמה בשנת 1993 במטרה לקדם ולעודד את הקולנוע הישראלי בתחומי התעודה, הדרמה והקולנוע הניסיוני. הקרן מתמקדת ומתמחה בתחום התעודה, להבדיל מקרן הקולנוע הישראלי הפועלת בעיקר תחום הקולנוע העלילתי, וכן תומכת הקרן החדשה לקולנוע וטלוויזיה בסרטי דרמה (סרטים עלילתיים עד 80 דקות), סרטים ייעודיים (סרטי תעודה העוסקים בפריפריה, דת, עדות וכדומה), ובקולנוע נסיוני. הקרן תמכה עד היום במאות סרטי תעודה, סרטי דרמה, סרטים ייעודיים וסרטים ניסיוניים.

## התרומה לקולנוע התיעודי הישראלי
המנהלת הראשונה של הקרן הייתה הבמאית אורנה בן דור. הבמאי דוד פישר ניהל את הקרן החל מ-1997 ואילך. בשנים אלו הרחיבה הקרן את פעילותה לשיווק סרטי תעודה בחוץ לארץ, לרבות נוכחות בכל פסטיבל תיעודי מרכזי וזכייה בפרסים בין-לאומיים רבים, אירוח מנהלי פסטיבלים, השתתפות בקו-פרודוקציות בין-לאומיות ועוד. כמו כן, קידמה הקרן את הטיפול בקולנוע ניסיוני ויזמה פרויקטים נושאיים, ניסיוניים ותיעודיים רבים כמו סרטי התעודה "עגנון", "ירושלים", "רעב" ועוד.

ביולי 2008 נבחרה למנכ"לית הקרן דורית ענבר, לשעבר יו"ר המועצה לשידורי כבלים ולווין ויו"ר מנהלת הסדרת השידורים לציבור, משנה ליו"ר רשות השידור ומנכ"לית ערוץ 2 טלעד.

הקרן פועלת לפי תוכנית עבודה רב-שנתית הכוללת מסלולי תמיכה שונים לאורך השנה, המאפשרים הגשת בקשות לתמיכה ביצירות על ידי יוצרים ישראליים. בין היתר מפעילה הקרן את מסלולי התמיכה הבאים בתחום התעודה: סרטי תעודה לנוער, סרטי תעודה בנושא יזמות ותעשייה, סדרות תעודה, מסלול פיתוח והעשרה ליוצרים צעירים בתחום התעודה, מסלול פיתוח והעשרה ליוצרים וותיקים בתחום בתעודה, סרטים בנושא מוגבלים, סרטים העוסקים בגבולות ובמיעוטים. כן מפעילה הקרן מסלולי תמיכה בתחום הדרמה: לרבות סרטי דרמה המבוססים על יצירות סופרים כמו עגנון ושלום עליכם, מסלולי פיתוח והעשרה ליוצרים צעירים, מסלול דרמות בנושא פנטסיה ואימה ועוד. בנוסף מפעילה הקרן פרויקטים שנתיים בתחום הקולנוע הנסיוני וניו מדיה.

כן יוזמת ומפעילה הקרן פרויקט פיתוח בין-לאומי ליוצרים ממדינות שונות, ישראל, מדינות ערב, מדינות במזרח התיכון ומדינות אירופיות, תחת המותג GREENHOUSE, בשיתוף עם האיחוד האירופי ובסיוע שותפים זרים נוספים. פרויקטים אלה זכו להכרה ויוקרה בין-לאומית נרחבת והפקת סרטים רבים, ישראליים ואחרים אשר חלקם הושלם וזכה לפרסים והוקרה, דוגמת הסרט "שתיקת הארכיון".

## ראו גם
* המועצה הישראלית לקולנוע
* קולנוע ישראלי
* קרן הקולנוע הישראלי
* קרן יהושע רבינוביץ לאמנויות תל אביב
* קרן גשר לקולנוע רב תרבותי

## קישורים חיצוניים
* 

* 
* GREENHOUSE

## הערות שוליים

קטגוריה:קרנות לעידוד קולנוע ישראלי
ניאמיי

**ניאמיי** (צרפתית: Niamey) היא בירת ניז'ר.

בעיר נמצאים מוסדות הממשל, החינוך, הבנק המרכזי ושדה התעופה הבינלאומי. העיר ממוקמת על נהר הניז'ר ומשמשת כעיר נמל. העיר גם קרובה לגבול שבין ניז'ר למאלי ובורקינה פאסו.

## היסטוריה
ניאמיי יושבה כפי הנראה במאה ה-18, אך הייתה בעלת חשיבות מזערית עד שהצרפתים כבשו את אזור ניז'ר ב-1890 וייסדו בו קולוניה. ניאמיי גדלה במהירות למרכז חשוב וב-1926 היא הפכה לעיר הבירה של ניז'ר. בשנות ה-80 של המאה ה-20 הגיעו מהגרים רבים מהסביבה הכפרית של ניז'ר אל העיר, כתוצאה מבצורת. במהלך שנות ה-90 והעשור הראשון של המאה ה-21 חל תהליך פרוור שבמהלכו קמו באופן לא רשמי יישובים מסביב לעיר. בשנים האחרונות ישנה גדילה נוספת מאוד בכמות התושבים, בעיקר בגלל ילודה גבוהה ויצירת מקומות עבודה רבים המושכים מהגרים משאר המדינה.

## דמוגרפיה
אוכלוסיית העיר מונה 1,302,910 נפש, נכון לשנת 2011. מתוכם: 80% מוסלמים, 15% נוצרים ו5% אחרים. עקב הגירה בתקופות בצורת במהלך השנים גדלה אוכלוסיית העיר בהתמדה : 3,000 תושבים בשנת 1930, 30,000 בשנת 1960, 250,000 בשנת 1980 ו-674,950 בשנת 2002.

## אקלים
האקלים בעיר ניאמיי יבש וצחיח. בחורף יורדים בממוצע 540 מ"מ של גשם, באביב מגיעות הטמפרטורות ל-36 מעלות צלזיוס, בקיץ ניתן למדוד 45 מעלות ובסתיו 21 מעלות.

## אתרים חשובים בעיר
*המוזיאון הלאומי הניז'רי, הכולל בתוכו גן חיות
*מוזיאון של ארכיטקטורה מקומית
*מרכז עיצוב
*תערוכה הכוללת שלד דינוזאור ואת העץ של תנרה' (Ténéré)
*נמל התעופה דיורי האמאני
*בית הספר הלאומי לניהול
*אוניברסיטת ניאמיי אבדו מומוני השוכנת בגדה השמאלית של נהר ניאמיי

## קישורים חיצוניים

* 

קטגוריה:ניז'ר: ערים
קטגוריה:אפריקה: ערי נמל
קטגוריה:ערי חוף
קטגוריה:אפריקה: ערי בירה
קטגוריה:ערי מיליונים
קטגוריה:יישובים שהוקמו ב-1890
איגור מיטרסקי

**איגור מיטרסקי** (במקדונית: **Игор Митрески**; ) הוא כדורגלן עבר מקדוני ששיחק בעמדת הבלם.

## קריירה
מיטרסקי החל את הקריירה בשנת 1998 במועדון המקדוני סילקס קארטובו שבו שיחק עד עונת 2000/2001. בעונת 2001/2002 עבר לספרטק מוסקבה הרוסית ושיחק בליגת האלופות שבה הציג יכולת טובה שגרמה להתעניינות מצד מספר מועדונים בכירים באירופה. הוא המשיך לשחק בספרטק עד עונת 2004/2005. לאחר שסיים את חוזהו בספרטק, חתם מיטרסקי בפורטסמות' מהפרמייר ליג, אך העסקה נכשלה והוא נאלץ לחפש קבוצה אחרת.

בעונת 2005/2006 עבר לשחק בקבוצת מטאלורג זפוריז'יה האוקראינית במשך חצי עונה, ומשם עבר לבית"ר ירושלים. את שער הבכורה שלו בישראל כבש בנגיחה בניצחון 0-4 על עירוני קריית אתא במסגרת משחקי שמינית גמר גביע המדינה. מיטרסקי לא זכה להצלחה רבה בבית"ר ועזב אותה בתום העונה. לאחר מכן הצטרף לאנרגי קוטבוס הגרמנית, שם זכה ליותר הזדמנויות משחק. מיטרסקי שיחק בקוטבוס ברציפות עד שנת 2010, למעט תקופת השאלה בבירשחוט הבלגית.

בינואר 2010 חתם לשנתיים בצסק"א סופיה הבולגרית, אולם חוזהו הותר בטרם הסתיים, דבר שאפשר לו לחתום בנפטצ'י באקו האזרית. בהיותו ב"נפט'י" הוא זכה באליפות הליגה שלוש פעמים. בסוף עונת  עזב את המועדון.

מיטרסקי הוא שחקנה לשעבר של נבחרת מקדוניה הצפונית. בשנת 2001 ערך את הופעת הבכורה שלו בנבחרת, במשחק ידידות מול נבחרת צ'כיה. בשנת 2011 הודיע על פרישה מהנבחרת, לאחר ששיחק במדיה עשר שנים ורשם 70 הופעות ושער אחד.

## קישורים חיצוניים

קטגוריה:כדורגלנים מקדונים
קטגוריה:בלמי כדורגל מקדונים
קטגוריה:כדורגלני ספרטק מוסקבה
קטגוריה:כדורגלני מטאלורג זפוריז'יה
קטגוריה:כדורגלני בית"ר ירושלים
קטגוריה:כדורגלני אנרגי קוטבוס
קטגוריה:כדורגלני צסק"א סופיה
קטגוריה:כדורגלני נפטצ'י באקו
קטגוריה:כדורגלנים זרים בישראל
קטגוריה:כדורגלני נבחרת מקדוניה הצפונית
קטגוריה:ספורטאים זרים ברוסיה
קטגוריה:ספורטאים מקדונים באוקראינה
קטגוריה:ספורטאים מקדונים בישראל
קטגוריה:ספורטאים מקדונים בבלגיה
קטגוריה:ספורטאים מקדונים בבולגריה
קטגוריה:ספורטאים מקדונים באזרבייג'ן
קטגוריה:מקדונים שנולדו ב-1979
סר

**סֵר** (מאנגלית: **Sir**) הוא תואר כבוד בריטי שבעבר היה משויך לאבירוּת בלבד. גם כיום הצורה הנכונה להתייחסות לאביר היא שימוש בקידומת "סר". המילה היא גלגול של המילה הלטינית Senior (אדם מבוגר), שהפכה בצרפתית ל-Sieur (אדון) ותורגמה לאנגלית עתיקה כ-Sire. האופן הנכון לשימוש בתואר הוא הצמדתו לפני שם פרטי או לפני שם מלא, ולא לשם המשפחה.

התואר ניתן לרוב למצטיינים בנתיני הממלכה המאוחדת (אנגליה, סקוטלנד, ויילס, צפון אירלנד), ואף לנתיני הקולוניות הבריטיות שהפכו למדינות בעצמן (קנדה, אוסטרליה, ניו זילנד) שעד ימינו שלטונן בצורה פורמלית עוד כפוף למונרכיה הבריטית.

בתקופה המודרנית מיוחס התואר, ללא ציון שמו של האדם, לאנשים בדרגה גבוהה יותר או ממעמד גבוה יותר (כמו מחנכים ומצביאים), בפיהם של ילדים כלפי אנשים מבוגרים יותר, כצורה הנאותה שבה אמור לפנות מוכר ללקוח, בפניות רשמיות (Dear Sir וכדומה), או בעת פנייה אל אדם זר. לפני כן שימשה המילה גברים בעלי מעמד שווה שכינו אחד את השני "סר" מתוך נימוס. המילה המקבילה לסר אצל נשים היא **מאדאם** (**Madam**) או מא'אם (**ma'am**). במקרה שמדובר באישה לא נשואה או בבחורה צעירה, היה נהוג בעיקר בעבר ופחות בשנות האלפיים, השימוש בתואר **מיס** (**Miss**).

בעבר היה נהוג בעברית לתואר זה התשמו"ץ (תרגום שומר משמעות וצליל) שַׂר, לדוגמה, השר משה מונטיפיורי.

הגרסה **[[ליידי]]** (**Lady**) היא לרעייתו של סר שנמשח על ידי מסדר האימפריה הבריטית, או לרעייתו של ברון.

הגרסה **דיים** (**Dame**) היא לאבירה שנמשחה בעצמה על ידי מסדר האימפריה הבריטית, או לברונית (שלא מתוקף נישואיה בלבד).

## ראו גם

* אסקווייר (תואר)

## קישורים חיצוניים

קטגוריה:הממלכה המאוחדת: תרבות
קטגוריה:תוארי אצולה
הבזק ירוק

[הבזק ירוק שנצפה ב[מצפה הכוכבים לא-סילא ב-15 באוקטובר 2005|ממוזער|300px]]
**הבזק ירוק** הוא תופעה אופטית אטמוספירית המתרחשת במקרים נדירים זמן קצר אחרי שקיעת השמש, או לפני זריחתה, ואשר בה קצה השמש נראה בצבע ירוק במשך שנייה או שתיים.

הגורם למראה זה הוא שינוי צפיפות האוויר באטמוספירה שפועל כמנסרה המסיטה את קרני האור, ומפרידה אותן לצבעיהן השונים. קרני השמש באטמוספירה נעות במסלולים עקומים הנקבעים על ידי עקרון פרמה, ואלו שמגיעות אל עין הצופה הן הקרניים בעלות אורך גל הקצר יותר. כתוצאה מכך נראה קצה השמש בצבע ירוק, או שמופיע כתם ירוק נפרד בקרבת השמש. הסיבה לנדירות התופעה היא שנדרשת אחידות רבה בשינוי צפיפות האוויר על פני מרחק גדול.

## נראות התופעה
בנוסף להיות התופעה נדירה, היא גם זקוקה לתנאים של איכות אוויר גבוהה ושילוב של צפיפות אוויר מסוימת הנדרשת כדי שהתופעה תתרחש. נטען כי בשנים האחרונות, עקב זיהום אוויר ההולך ומחמיר באזורים נרחבים בעולם, תופעת ההבזק הירוק הולכת ונכחדת. ישנם כמה סוגי הבזקים ירוקים עם שכיחות שונה באזורים שונים על פני כדור הארץ.

## ראו גם
*נפיצה
*שקיעה
*זריחה
*אוויר

## קישורים חיצוניים

* תיאור מפורט של התופעה כולל תמונות והסברים מקיפים

## הערות שוליים

קטגוריה:תופעות אופטיות אטמוספיריות
KLM

[שמאל|ממוזער|250px|[בואינג 737–900 של KLM בצביעת סקאיי טים]]
[ממוזער|250px|[בואינג 9–787 של החברה]]
**KLM** (ראשי תיבות בהולנדית של **Koninklijke Luchtvaart Maatschappij,** "חברת תעופה מלכותית") היא חברת התעופה הלאומית של הולנד. החברה היא חלק מתאגיד אייר פראנס-KLM שהוקם בשנת 2004. בסיסה הראשי של החברה נמצא בנמל התעופה סכיפהול שבאמסטרדם.

ביולי 2018 זכתה החברה בתואר "חברת התעופה הדייקנית ביותר".

## תולדות החברה
החברה נוסדה ב־7 באוקטובר 1919, מה שהופך אותה לחברת התעופה הוותיקה בעולם שעדיין פועלת תחת אותו השם (מוכר כשיא גינס).
בשנת 1920 התבצעה הטיסה הראשונה של החברה ללונדון.
בשנת 1934 התבצעה הטיסה הראשונה של החברה שחצתה את האוקיינוס האטלנטי.
בשנת 2004 התאחדה החברה עם חברת התעופה אייר פראנס.

בשנת 2017 חשף וילם־אלכסנדר מלך הולנד בריאיון לדה־טלגרף ההולנדי כי במשך 21 שנים הוא משמש טייס משנה בטיסות מסחריות של KLM.

## צי המטוסים
צי המטוסים של החברה, נכון לפברואר 2021:

## פעילות החברה בישראל
לפני קום המדינה שימשו שדה התעופה בעזה ונמל התעופה לוד את החברה כחניות ביניים במסלול טיסותיה להודו ולאוסטרליה.

לפני מלחמה חרבות ברזל באוקטובר 2023, הפעילה החברה טיסה יומית אחת לנמל התעופה בן-גוריון במטוס בואינג 777-200ER. במהלך המלחמה, החברה לא טסה לישראל במשך זמן ממושך ודחתה את חזרתה עקב מצבים ביטחוניים. בספטמבר 2025 חזרה החברה להפעיל טיסה יומית לישראל במטוס בואינג 737-900 כאשר המטוס מבצע עצירה בלרנקה שבקפריסין להחלפת צוותים בדרך לנתב״ג. הטיסה חזרה לאמסטרדם ישירה.

## ראו גם
* חטיפת טיסה 366 של KLM

## קישורים חיצוניים

* 
* 
*  מדיה וקבצים בנושא KLM באתר Airliners.net
* 
* 

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:חברות תעופה לאומיות
קטגוריה:חברות תעופה הולנדיות
קטגוריה:סקאיי טים
קטגוריה:אייר פראנס-KLM
כלבי השמש

שמאל|ממוזער|250px|כלבי השמש

**כלבי השמש**, או בשמה המדעי, **פרהליה** (לצד השמש), הם תופעה אופטית אטמוספירית בה נצפים שני כתמים בהירים משני צדי השמש, המלווים לרוב בהילה הנקראת "הילת 22 המעלות" . שני הכתמים נמצאים באותה זווית עילוי כמו השמש.

כלבי השמש הם חלק ממשפחת ההילות הנוצרות בידי אור שבא במגע עם גבישי קרח באטמוספירה. כלבי השמש יכולים להיראות בכל מקום בעולם ובכל עונות השנה, אך לא תמיד באופן ברור. כלבי השמש נראים בבהירות כאשר השמש נמוכה בשמיים.

## היווצרות התופעה ומאפייניה
כלבי השמש לרוב נוצרים על ידי שבירת אור מגבישי קרח משושים דמויי צלחת הנמצאים בענני צירוס או במהלך מזג אוויר קר, הנעים באוויר בגבהים נמוכים (במקרה זה, הם נקראים אבק יהלומים ). הגבישים מתנהגים כמו מנסרה, ומכופפים את קרני האור העוברות דרכם בהטיה מינימלית של 22 מעלות. אם הגבישים מסודרים בצורה אקראית, נוצרת טבעת מלאה מסביב לשמש, היא ההילה המדוברת. לרוב הגבישים שוקעים באוויר ומסתדרים בצורה אופקית, ואור השמש, שנשבר במעבר דרך הפאות האנכיות שלהם, מתכופף אופקית; כך נוצרים שני כלבי השמש משני צדדיה ובאותו גובה בקירוב.

כאשר השמש עולה בשמיים, הקרניים העוברות דרך הגבישים מוטות יותר ויותר מהמישור האופקי. זווית הסטייה שלהם עולה, בעוד כלבי השמש מתרחקים מהשמש. בכל זאת, הם שומרים על זווית עילוי הזהה לזווית השמש.

כלבי השמש נצבעים באדום בצד הקרוב לשמש. בצד היותר רחוק, הגונים נעים מכתום לכחול, אך בגלל חפיפה רבה של צבעים, ניתן להבחין לרוב רק בצבעי האדום והכחול בקצוות, ובצבע לבן במרכז.

## אטימולוגיה
האטימולוגיה המדויקת של "כלב השמש" נשארת תעלומה. מילון אוקספורד האנגלי מכנה זאת כ"מוצא מעורפל" (obscure origin).

בספרו של אברהם פלמר "Folk-Etimology: A Dictionary of Verbal Corruptions Or Words Perverted in Form Or Meaning, by False Derivation Or Mistaken Analogy" משנת 1882, הוא מזכיר את המונח כלבי השמש:

לחלופין, ג'ונס פרסון הציע שהמונח מגיע מן המיתולוגיה הנורדית ושמות ארכאיים בשפה הסקנדינבית, כקבוצת כוכבים של שני זאבים הצדים את השמש ואת הירח: אחד אחריה, ואחד לפניה.

המונח פרהליון מגיע מיוונית (παρήλιον), ומשמעו "לצד השמש".

## בתרבות
"כלבי שמש" הוא שמו של אחד השירים מתוך מסע החורף מאת שוברט.

## קישורים חיצוניים

* הטיל וכלבי השמש, מהבלוג "מדע פשוט"
* 
* 

## הערות שוליים

קטגוריה:תופעות אופטיות אטמוספיריות
קטגוריה:השמש
מוך טבורי

שמאל|ממוזער|250px|טבור עם מוך טבורי בצבע ירוק
**מוך טבורי** הוא הצטברות של סיבי טקסטיל רכים (מוך) בטבור. מקור הסיבים בביגוד, והם נאספים בעקבות חיכוך של הבגדים עם שיער הגוף בטבור. הסיבים נדחקים לטבור עם כיוון צמיחת השיער.

## מחקר
בשנת 2001, ביצע דוקטור קארל קרוסזלניקי מאוניברסיטת סידני מחקר מפוקפק בנושא. במהלך המחקר בוצע סקר מקיף לאורך זמן על מנת לקבוע את מקורו של המוך. ממצאי המחקר המרכזיים היו כדלהלן:
* המוך מכיל בעיקר סיבים תועים מבגדים משולבים בעור מת, זיעה, שומן ושערות גוף.
* בניגוד למצופה, המוך נוטה לנדוד מעלה מהתחתונים ולא למטה מהחולצה או הגופייה, הסיבה לתהליך היא החיכוך של שיער גוף בתחתונים שגורר סיבים לתוך הטבור.
* כ-3/4 מהדיווחים על התופעה מגיעים מגברים, וכ-1/4 מהדיווחים מגיעים מנשים.
* אצל גברים מבוגרים, להם בדרך-כלל שערות רבות וגסות יותר, התופעה נפוצה יותר.
* צבעו הטיפוסי של המוך נוטה להיות כחול עקב הימצאות סיבים כחולים במרבית הבגדים.
* מוך טבורי אינו מזיק ואינו דורש התערבות רפואית.

קרוסזלניקי שיער ששיער נע לאורך מסלול המוגדר כעקומות אינטגרליות של השדה הווקטורי הנתון על ידי כיוון הצמיחה של השערה, אשר חייב להסתיים בנקודת מגוז לפי משפט הכדור השעיר. השערה אחרת היא ששפשוף שערות טבור בבגדים תורם להצטברות של חשמל סטטי, וכתוצאה מכך לאיסוף של סיבי לבוש ובמידה פחותה, תאי עור מתים.

על ממצאיו אלה הוענק לדוקטור קרוסזלניקי את הפרס ההומוריסטי פרס איג נובל על מחקר בין-תחומי לשנת 2002.

ד"ר גאורג שטיינהאוזר מהאוניברסיטה הטכנולוגית של וינה העלה כי בגדים חדשים יוצרים יותר מוך מבגדים ישנים, וכי שיער בבטן הוא תנאי מרכזי להצטברות המוך בטבור. הוא גם מצא שסיבי הבד אספו לכלוך בעת שהותם בטבור, והסיק שייתכן שהמוך מסייע בניקויו.

במספר אתרי אינטרנט דווח שגרהאם בארקר מפרת' שבאוסטרליה המערבית, מחזיק בשיא גינס לאיסוף מוך טבורי, אך שיא זה לא דווח בספר השיאים של גינס עצמו. עוד דווח באותם אתרים שבארקר אסף את המוך כמעט מדי יום במשך יותר מ20 שנה החל מה-17 בינואר 1984. בממוצע הוא אסף 3.03 מיליגרם של מוך מדי יום. בניגוד למחקרו של ד"ר קרוסזלניקי, רוב המוך שאסף היה בגוון אדמדם וזאת אף-על-פי שהוא לובש בגדים אדומים לעיתים נדירות בלבד.

## קישורים חיצוניים

* מוך טבורי - המחקר של הדוקטור קארל קרוסזלניקי
* 
* כתבה באתר newscientist.com על מחקרו של שטיינהאוזר
* עמוד הבית של גרהאם בארקר, מחזיק שיא גינס למוך טבורי
* 
* ; ניתוח פיזיקלי של התופעה
* 

## הערות שוליים

קטגוריה:סיבים
קטגוריה:זוכי פרס איג נובל
פסק דין פלסי נגד פרגוסון

פסק דין **פלסי נגד פרגוסון** (באנגלית: **Plessy v. Ferguson**; מראה מקום: (1896) &lrm;163 U.S. 537) היה פסק של בית המשפט העליון הפדרלי בארצות הברית, אשר קבע דה יורה כי הפרדה על רקע גזעי, גם במקומות ציבוריים כמו תחבורה ציבורית, היא חוקתית, תחת הדוקטרינה "נפרד אך שווה". 

ההחלטה התקבלה ברוב של 7 שופטים נגד שופט אחד שהתנגד. השופט הנרי בילינגס בראון כתב את החלק בפסק הדין שביטא את דעת הרוב, והשופט ג'ון מארשל הארלן כתב את החלק בפסק הדין שביטא את דעת המיעוט. 

דוקטרינת "נפרד אך שווה", נשארה דוקטרינה מקובלת בחוקי ארצות הברית, עד אשר בוטלה ב-1954 בפסק דין בראון נגד מועצת החינוך.

## רקע
לפני מלחמת האזרחים האמריקנית הגן בית המשפט העליון על מוסד העבדות, למשל בפסק דין דרד סקוט נגד סנדפורד. בשנים שאחרי תום מלחמת האזרחים, חוקת ארצות הברית תוקנה כדי למנוע את העבדות (התיקון ה-13 לחוקת ארצות הברית) ולהבטיח שוויון זכויות לשחורים במדינותיהם (התיקון ה-14 לחוקת ארצות הברית). מדינות הדרום אשר נאלצו להסכים לתיקונים אלו לחוקה תחת לחצים של מדינות הצפון, הקימו, בעיקר בשלושת העשורים האחרונים של המאה ה-19, מערכת מסועפת של אפליה גזעית חוקית שנועדה למנוע מהאזרחים השחורים, ששוחררו ממוסד העבדות בעקבות המלחמה, לקחת חלק משמעותי במדינות.

## פסק הדין
משפט זה דן בהתנגדות לחוק שנחקק במדינת לואיזיאנה בשנת 1890. חוק זה דרש קרונות רכבת נפרדים ללבנים ולשחורים. בית המשפט העליון החליט שהתיקון ה-14 נועד להבטיח שוויון בפני החוק, ולא אינטגרציה בין גזעית. לפיכך, כל שירות ציבורי, דיו שיספק שירותים באיכות שווה ללבנים ולשחורים, ואין איסור על אספקתם בנפרד. 

המתנגדים לפסיקה טענו שבית המשפט העליון היה צריך לזהות שמטרת ההפרדה בחוק הייתה מניעת שוויון זכויות ועל כן לבטל את החוק. גישה זאת נתקבלה בסופו של דבר לאחר כ-70 שנה, כאשר מדיניות "נפרד אך שווה" הוגדרה על ידי בית המשפט העליון של ארצות הברית כבלתי חוקתית בפסק דין בראון נגד מועצת החינוך של טופיקה, קנזס.

## קישורים חיצוניים

* פסד הדין, Findlaw
* 

פלסי נגד פרגוסון
קטגוריה:זכויות האדם
קטגוריה:ארצות הברית: התנועה לזכויות האזרח
קטגוריה:לואיזיאנה: היסטוריה
קטגוריה:1896 בארצות הברית
Music Bank

**Music Bank** הוא מארז תקליטורים של להקת הגראנג' אליס אין צ'יינס שיצא בשנת 1999, וכולל מעל 3.5 שעות של להיטים ושירים נדירים של הלהקה.

מוקדם יותר באותה שנה יצא האוסף *[[Nothing Safe - The Best Of The Box]]* שכולל שירים מתוך **Music Bank**.

השירים *Get Born Again* ו-*Died* הוקלטו במיוחד עבור המארז והם השירים האחרונים שהקליטה הלהקה עם ליין סטאלי.

Music Bank יצא גם בגרסת DVD בת 94 דקות בשם **Music Bank - The Videos** שכללה וידאו קליפים וסרטונים המתעדים את חברי הלהקה ששולבו ביניהם.

## רשימת השירים

**Music Bank Multimedia CD4**
*The Journey (משחק מחשב)
*Get Born Again (וידאו קליפ)
*Jar of Flies (תוספות)

## Music Bank - The Videos

כולל את הווידאו-קליפים הבאים:

*We Die Young (גרסה מוקדמת)
*We Die Young
*Man in the Box
*Sea of Sorrow
*Would?
*Them Bones
*Angry Chair
*Rooster (גרסה מלאה)
*What the Hell Have I
*Down in a Hole
*No Excuses
*I Stay Away
*Grind
*Heaven Beside You
*Again
*Over Now (MTV Unplugged :מתוך)
*Get Born Again

## קישורים חיצוניים

קטגוריה:אלבומי אליס אין צ'יינס
קטגוריה:אלבומי אוסף באנגלית
קטגוריה:אלבומי חברת קולומביה רקורדס
יעקב ויגודסקי

**יעקב וִיגוֹדְסקי** (ביידיש: **יעקב וויגאָדסקי**; בפולנית: **Jakub Wygodzki**; 1856 – 1941) היה רופא גינקולוג, סופר יידיש, ואיש ציבור, שר לענייני יהודים בליטא המרכזית, ציר לסיים של הרפובליקה הפולנית השנייה (1922–1927), וממנהיגי קהילת וילנה ערב חורבנהּ.

## קורות חיים
יעקב ויגודסקי נולד ב-1856 בפלך מינסק של האימפריה הרוסית. השלים את לימודי הרפואה באוניברסיטת סנקט פטרבורג בשנת 1882. התמחה בגינקולוגיה, חקר את תחומו ופרסם בעיתונות הרפואית המדעית למעלה ממאה מאמרים ברוסית, בגרמנית ובפולנית.

מראשית פעילותו התבלט ויגודסקי כמנהיג יהודי וכמנהיג ציוני. ויגודסקי, שכונה "אבי יהודי וילנה", עמד שנים רבות בראש ציוני וילנה, וכן כיהן כיושב ראש ועד הקהילה.

במלחמת העולם הראשונה נכלא על ידי הגרמנים שכבשו את וילנה, ובעת שהותו בכלא החל לכתוב ספרי זיכרונות ביידיש. שלושה מהם פורסמו לימים בשנות ה-20 בווילנה עצמה. בממשל הראשון שכונן עם עצמאות ליטא ב-1918, נתמנה ויגודסקי לשר לענייני יהודים. לאחר איחודה עם הרפובליקה הפולנית השנייה נבחר כציר בסיים הפולני (1922–1927). בשעתו זכו אחדים מנאומיו בזכות העם היהודי והציונות לפרסום רב. לצד פעילותו הפוליטית, כתב בעיתון "היַינט" ('היום).

במסגרת פעילותו כראש הקהילה תמך בתנועות הנוער הציוניות; הוא הבין שליהודים במזרח אירופה לא נשקף עתיד אופטימי, ועודד את צעירי הציונים לעלות לארץ ישראל.

יעקב ויגודסקי היה בן 86 בעת הכיבוש הנאצי של וילנה. הנאצים כלאו אותו כנציג בכיר של הקהילה היהודית. בקיץ 1941 עונה באכזריות, נחקר ומת בכלא לוקישקס (Lukiškės). קרוב למותו הבין את הסכנה הנשקפת מהכיבוש הנאצי ליהודי וילנה, וחרף גילו ומצבו עודד בסתר את ראשוני המתארגנים במחתרת.

בבית הספרים הלאומי בירושלים נמצאים שלושת ספרי הזיכרונות שלו, ביידיש, מימי מלחמת העולם הראשונה.

ויגודסקי נשא לאשה את הלן ידלובקין. בתם, אלכסנדרה ברושטיין, שנולדה בשנת 1884, הייתה סופרת אשר כתבה בשפה הרוסית. היא התפרסמה בעיקר בזכות הטרילוגיה האוטוביוגרפית "הדרך יוצאת למרחקים". בנם, שמעון, נולד בשנת 1892.

## ספריו
* **אין שטורם: זכרונות פון די אָקופּאציע-צייטן**, וילנה: קלעצקין, 1926. (יידיש: "בסערה: זיכרונות מתקופת הכיבוש", הכיבוש הגרמני במלחמת העולם הראשונה)
* **אין גיהנום: זכרונות פון די דייטשע תפיסות בשעת דער וועלט מלחמה**, וילנה: קלעצקין, 1927. (יידיש: בגיהנום: "זיכרונות מה"תפיסות" [הכליאות והחקירות של הגרמנים] בעת מלחמת העולם")
* **אין סמבטיון: זכרונות פון צווייטן סיים 1922–1927**, וילנה: דרוקעריי עקספרעס, 1931. (יידיש: "בסמבטיון: זיכרונות מהסיים השני 1922–1927")

## קישורים חיצוניים

* שלמה נצר, 
* 
*  (ידיעה על מותו)
* , 
* 

תצלומים:
* יעקב ויגודסקי כשבוי מלחמה, 1917, באתר Center for Jewish History
* יעקב ויגודסקי עם תלמידי הסמינר למורים של רשת "תרבות" בווילנה באתר ארכיון בית לוחמי הגטאות

מפרי עטו:
* אין שטורם: זכרונות פון די אָקופּאציע-צייטן (וילנה: קלעצקין, 1926), באתר Europeana

## הערות שוליים

קטגוריה:פוליטיקאים יהודים ליטאים
קטגוריה:פוליטיקאים יהודים פולנים
קטגוריה:יהודים חברי הסיים הפולני
קטגוריה:סופרים כותבי יידיש
קטגוריה:סגל היינט
קטגוריה:רופאים יהודים פולנים
קטגוריה:גינקולוגים יהודים
קטגוריה:יהודים בשואה: ליטא
קטגוריה:כותבי זיכרונות
קטגוריה:וילנה: אישים
קטגוריה:מדענים שנספו בשואה
קטגוריה:פעילים ציונים בליטא
קטגוריה:שרים לענייני יהודים בממשלת ליטא
קטגוריה:רופאים יהודים ליטאים
קטגוריה:פעילים פוליטיים שנספו בשואה
קטגוריה:ציונים ילידי המאה ה-19
קטגוריה:ילידי 1856
קטגוריה:ליטאים שנפטרו ב-1941
סוליטון

[שמאל|ממוזער|250px| הסוליטון של [משוואת קורטווג דה וריז|משוואת KdV]]
**סוליטון** הוא גל ממוקם במרחב המתקדם ללא שינוי צורתו למרות קיומה של נפיצה. התנהגותו דומה לזו של חלקיק כיוון שהוא שומר על זהותו גם כאשר הוא מתנגש בסוליטונים אחרים. 

הסוליטון הוא אחד המאפיינים הבולטים של משוואות גלים לא-ליניאריות וצורתו נקבעת מתוך איזון בין נטיית הנפיצה להרחיב את חבילת הגלים לנטיית האפקטים הלא-ליניאריים לצמצמה. הסוליטון הראשון תועד על ידי המהנדס הסקוטי ג'ון סקוט רסל בשנת 1834. בזמן שרכב על סוסו הוא ראה זוג סוסים שגררו סירה בתעלת מים במהירות. הם יצרו גל שנע ללא שינוי צורתו לאורך מרחק רב. רסל, שטען לקיומם של גלים מסוג זה והמשיך לחקור אותם, טבע את המונח "גלים סוליטריים", אולם הקהילה המדעית לא האמינה בקיומם. 

בשנת 1895 פיתחו הפיזיקאי ההולנדי דיאדריק יוהנס קורטווג והסטודנט שלו גוסטב דה-וריס את משוואת KdV המתארת גלי פני שטח במים רדודים. הם הראו שלמשוואה זו אכן יש פתרונות המתארים גלים סוליטריים, ובכך הוכיחו את השערתו של רסל. למרות חשיבות התוצאה, היא לא זכתה להתייחסות הקהילה המדעית עד אמצע שנות השישים של המאה העשרים. התעניינות מחודשת במשוואה באה כאשר ניתן היה לחקור את התנהגות המשוואה בעזרת מחשבים. זבוסקי וקרוסקל שביצעו את החישובים הנומריים הראשונים של משוואת KdV טבעו את המושג סוליטון.

אחד התחומים בהם קרובים ליישום תעשייתי של סוליטונים הוא תקשורת בסיבים אופטיים. בעיצוב נכון של צורת הביטים בזמן וקביעת עוצמתם ניתן לקבל פיצוי מלא של הנפיצה בסיב על ידי אפקטים לא-ליניאריים. 

משוואות גלים לא-ליניאריות, וסוליטונים בפרט, נמצאים כיום בחזית המחקר של הפיזיקה במגוון רחב של תחומים, מאסטרופיזיקה דרך מדעי כדור הארץ, הפיזיקה של לייזרים ושל חומר מעובה, ועד תורת המיתרים.

## ראו גם
*גל הלם
*משוואת סיין-גורדון
*משוואת בורגרס
*משוואת KP
*משוואת שרדינגר הלא-ליניארית
	

## קישורים חיצוניים
* 
* 

קטגוריה:ערכים שבהם תבנית בריטניקה אינה מתאימה
קטגוריה:גלים
קטגוריה:קוואזי-חלקיקים
אורה עתריה

**אורה עתריה** (נובמבר 1930 - יוני 2002) הייתה משוררת ישראלית.

עתריה נולדה בתל אביב. גרה שנים רבות במושב אודים.

כתיבתה של אורה עתריה הייתה אישית מאוד, ועם זאת הייתה קשורה בקשר אמיץ למקורות ולארץ ישראל.

עתריה נפטרה ביוני 2002 ברמות נפתלי, והובאה למנוחות בבית העלמין של המושב. הייתה נשואה לשמואל מור, עורך השבועון "בול", ואם לחמוטל עתריה ולתמוז.

## ספרים
* **חגיגה בשמש** - בהוצאת פרוזה (1986)
* **רוח מזרחית / שירים מפלשתינא (א"י)** - בהוצאת ספרית פועלים (1989)
* **סול ופר** - בהוצאת ירון גולן (1992)
* **היביסקוס ויסמין** - בהוצאת ירון גולן (1994)
* **מצולקת אהבות** - בהוצאת ידיעות אחרונות / ספרי חמד (1996)

## קישורים חיצוניים
* 

## הערות שוליים

קטגוריה:משוררות ישראליות
קטגוריה:משוררים ישראלים
קטגוריה:משוררות כותבות עברית
קטגוריה:משוררים כותבי עברית
קטגוריה:נשות היישוב ילידות הארץ
קטגוריה:אנשי היישוב ילידי הארץ
קטגוריה:אודים (מושב): אישים
קטגוריה:רמות נפתלי: אישים
קטגוריה:ישראליות שנולדו ב-1930
קטגוריה:ישראלים שנולדו ב-1930
קטגוריה:ישראליות שנפטרו ב-2002
קטגוריה:ישראלים שנפטרו ב-2002
קטגוריה:אישים הקבורים במושבים